Τα συμπεράσματα επισημαίνουν τη σημασία των τομέων του πολιτισμού και της δημιουργίας στην ταυτότητα, την κοινωνία και την οικονομία της Ευρώπης. Αυτοί οι τομείς ήταν μεταξύ των τομέων που επλήγησαν περισσότερο από την πανδημία της COVID-19. Οι τομείς του πολιτισμού και της δημιουργίας συγκαταλέγονται στους τομείς που επλήγησαν περισσότερο από την κρίση της COVID-19 λόγω των μοναδικών χαρακτηριστικών τους, όπως η άμεση επαφή με το κοινό, καθώς και λόγω του γεγονότος ότι πολλοί πολιτιστικοί χώροι έχουν κλείσει και οι εκδηλώσεις έχουν ακυρωθεί, επιφέροντας σοβαρές οικονομικές δυσκολίες. Τα συμπεράσματα του Συμβουλίου υπογραμμίζουν τη βούληση να ληφθούν, άμεσα, αποφασιστικά μέτρα πολιτικής για τη στήριξη των τομέων του πολιτισμού και της δημιουργίας τόσο σε περιόδους κρίσης αλλά και πέραν αυτών. Στα συμπεράσματα προσδιορίζονται έξι τομείς προτεραιότητας, και συνοδευτικά μέτρα, στους οποίους η δράση σε εθνικό επίπεδο και σε επίπεδο Ευρωπαϊκής Ένωσης (ΕΕ) θα επιφέρει άμεση ανακούφιση και θα διασφαλίσει ότι οι τομείς του πολιτισμού και της δημιουργίας θα επιβιώσουν από την πανδημία και θα εμφανιστούν πιο ενισχυμένοι μελλοντικά. Τα συμπεράσματα θέτουν το πλαίσιο για εθνική και ευρωπαϊκή δράση ώστε να βοηθήσουν τους τομείς του πολιτισμού και της δημιουργίας να ανακτήσουν τη ζωτικότητά τους. Υπογραμμίζουν: τη δέσμευση του Ευρωπαϊκού Πυλώνα Κοινωνικών Δικαιωμάτων να μην μείνει κανείς στο περιθώριο, τόσο κατά τη διαδικασία ανάκαμψης από την πανδημία όσο και κατά την ψηφιακή και την πράσινη μετάβαση· τον καίριο ρόλο που διαδραματίζει ο πολιτισμός μέσω της εγγενούς αξίας του, και του κοινωνικού και οικονομικού του αντικτύπου σε μια σφύζουσα δημοκρατία· την αβεβαιότητα που συχνά απορρέει από την έλλειψη μηχανισμών κοινωνικής προστασίας και στήριξης των ανέργων, καθώς η πολιτιστική εργασία συχνά χαρακτηρίζεται από επισφαλείς βραχυπρόθεσμες συμβάσεις και υψηλό ποσοστό αυτοαπασχολούμενων επαγγελματιών. Στα συμπεράσματα καλούνται τα κράτη μέλη της ΕΕ και η Ευρωπαϊκή Επιτροπή, είτε από κοινού είτε μεμονωμένα, να λάβουν τα ακόλουθα μέτρα που αφορούν τους τομείς του πολιτισμού και της δημιουργίας στους ακόλουθους έξι τομείς προτεραιότητας. Βελτίωση της πρόσβασης στη διαθέσιμη χρηματοδότηση Να αξιοποιήσουν τον μηχανισμό ανάκαμψης και ανθεκτικότητας ώστε οι τομείς του πολιτισμού και της δημιουργίας να αποκτήσουν μεγαλύτερη ανθεκτικότητα. Να προωθούν συνέργειες μεταξύ των προγραμμάτων της ΕΕ που σχετίζονται με τους τομείς του πολιτισμού και της δημιουργίας, όπως το πρόγραμμα "Δημιουργική Ευρώπη", το Erasmus +, το πρόγραμμα "Ορίζων Ευρώπη", το InvestEU, το πρόγραμμα "Ψηφιακή Ευρώπη", τα ταμεία πολιτικής συνοχής και το μέσο ανάκαμψης της Ευρωπαϊκής Ένωσης. Να απλουστεύσουν τις διαδικασίες υποβολής αιτήσεων, να μειώσουν τη γραφειοκρατία και να ανταλλάσσουν εξατομικευμένες πληροφορίες σχετικά με τις ευκαιρίες χρηματοδότησης και συγχρηματοδότησης που διατίθενται για τους τομείς του πολιτισμού και της δημιουργίας. Να διασφαλίσουν ότι η χρηματοδότηση ανταποκρίνεται στις ειδικές ανάγκες των αυτοαπασχολούμενων, των πολύ μικρών, μικρών και μεσαίων επιχειρήσεων, καθώς και των ιδρυμάτων και οργανισμών (τόσο κερδοσκοπικών όσο και μη κερδοσκοπικών) στον πολιτιστικό τομέα. Ειδικότερα, η Επιτροπή καλείται: να παράσχει την "υπηρεσίας μίας στάσης" για συναφείς πληροφορίες όσον αφορά τις ευκαιρίες χρηματοδότησης στους τομείς του πολιτισμού και της δημιουργίας· να εξετάσει την εφαρμογή των κανόνων της ΕΕ για τις κρατικές ενισχύσεις στους τομείς του πολιτισμού και της δημιουργίας· να συνεχίσει να συνεργάζεται στενά με τους ενδιαφερόμενους φορείς κατά την εφαρμογή μέτρων στήριξης και χρηματοδοτικών προγραμμάτων, ιδίως κατά τη διάρκεια απρόβλεπτων περιστάσεων. Ενίσχυση της ανθεκτικότητας των επαγγελματιών των τομέων του πολιτισμού και της δημιουργίας Να στηρίξουν την ανάπτυξη νέων επιχειρηματικών μοντέλων από τους τομείς του πολιτισμού και της δημιουργίας, παρέχοντας κατάρτιση σε επιχειρηματικές, ψηφιακές, οικονομικές και διαχειριστικές δεξιότητες. Να ενθαρρύνουν νέους τρόπους για την εξασφάλιση του εισοδήματος των καλλιτεχνών και να διεξάγουν συζήτηση σχετικά με το καθεστώς και τις συνθήκες εργασίας τους. Ειδικότερα, τα κράτη μέλη καλούνται: να αναπτύξουν μια δίκαιη και βιώσιμη αγορά εργασία, συμπεριλαμβανομένης της κοινωνικής προστασίας για τους επαγγελματίες των τομέων του πολιτισμού και της δημιουργίας, η οποία θα λαμβάνει υπόψη τα χαρακτηριστικά των δραστηριοτήτων πολιτισμού και δημιουργίας, καθώς και να προωθήσουν συνεχή διάλογο και ανταλλαγές με τους επαγγελματίες των τομέων του πολιτισμού και της δημιουργίας. Ενίσχυση της κινητικότητας και της συνεργασίας Να διευκολύνουν την ελεύθερη κυκλοφορία, ακόμη και σε χώρες εκτός ΕΕ, και να προωθήσουν τις ανταλλαγές, τη συνεργασία και την καλλιτεχνική ελευθερία. Να διερευνήσουν τρόπους για να διευκολυνθεί η πλοήγηση στις διάφορες διασυνοριακές διοικητικές πρακτικές και να ενθαρρύνουν τη συνεργασία μεταξύ καλλιτεχνικών κλάδων. Να παρέχουν ευελιξία ώστε τα κονδύλια κινητικότητας της ΕΕ να ανακατανέμονται με γνώμονα τις πιο επιτακτικές ανάγκες των τομέων του πολιτισμού και της δημιουργίας, όταν υφίστανται ταξιδιωτικοί περιορισμοί. Επίσπευση της ψηφιακής και της πράσινης μετάβασης Να ενθαρρύνουν την αναβάθμιση των δεξιοτήτων των επαγγελματιών των τομέων του πολιτισμού και της δημιουργίας, ώστε να μπορούν να επωφελούνται από τις νέες ψηφιακές ευκαιρίες. Να αξιοποιήσουν τις ευκαιρίες που προσφέρουν η οδηγία για τις υπηρεσίες οπτικοακουστικών μέσων και η οδηγία για τα δικαιώματα πνευματικής ιδιοκτησίας. Να προωθήσουν τη διεπιστημονική συνεργασία μεταξύ των τομέων του πολιτισμού και της δημιουργίας και των τομέων του περιβάλλοντος και της τεχνολογίας, επιδιώκοντας την ενίσχυση της καινοτομίας. Να προωθήσουν την πολιτιστική εκπαίδευση προς μια ευρύτερη πολυμορφία πολιτιστικών παραγωγών. Να επισημαίνουν τον ρόλο που διαδραματίζουν οι τομείς του πολιτισμού και της δημιουργίας, ως κινητήρια δύναμη για την επίτευξη βιωσιμότητας, και να συμβάλλουν στον περιορισμό των όποιων αρνητικών περιβαλλοντικών επιπτώσεων από τις δραστηριότητές τους. Βελτίωση των γνώσεων και της ετοιμότητας για μελλοντικές προκλήσεις Να αναλύσουν τις ειδικές ανάγκες, τα χαρακτηριστικά και τα τρωτά σημεία κάθε τομέα του πολιτισμού και της δημιουργίας στην αξιακή αλυσίδα. Να διευκολύνουν την ανταλλαγή τεχνογνωσίας και βέλτιστων πρακτικών για την αξιοποίηση της ανάκαμψης και της ετοιμότητας των τομέων σε απρόβλεπτα γεγονότα. Να εστιάσουν στη βιωσιμότητα και την ανθεκτικότητα στις καταστροφές ως αναπόσπαστο μέρος της διαφύλαξης της πολιτιστικής κληρονομιάς. Συνεκτίμηση των πολιτιστικών σκηνών και των τοπικών κοινοτήτων Να θέσουν τις ανάγκες και τις απόψεις τους ως παράγοντα καθοδήγησης κατά τον καθορισμό προτεραιοτήτων για τις πολιτικές, τις στρατηγικές και τα προγράμματα που αφορούν τον πολιτισμό. Να ενθαρρύνουν τις εταιρικές σχέσεις με άλλους τομείς πολιτικής για την ανάδειξη των πλεονεκτημάτων του πολιτισμού για την ευημερία και τη βιωσιμότητα. Ειδικότερα, τα κράτη μέλη καλούνται: να αναγνωρίσουν ότι ο χαρακτήρας των οικοσυστημάτων του πολιτισμού και της δημιουργίας βασίζεται στην προσέγγιση "από τη βάση προς την κορυφή", ενθαρρύνοντας τις διασυνδέσεις μεταξύ των επαγγελματιών στους τομείς του πολιτισμού και της δημιουργίας και των τοπικών κοινοτήτων και αρχών· να προωθήσουν τη σύνδεση σε κοινωνικό επίπεδο μέσω του πολιτισμού ως πολύτιμη απάντηση στις επιπτώσεις της κοινωνικής αποστασιοποίησης και των ψηφιακών αλληλεπιδράσεων· να ενθαρρύνουν την ενεργό πολιτιστική συμμετοχή και την ισότιμη πρόσβαση στον πολιτισμό για όλες τις κοινωνικές ομάδες, συμπεριλαμβανομένων των πλέον περιθωριοποιημένων και ευάλωτων· να ενθαρρύνουν τα πολιτιστικά ιδρύματα να αναπτύξουν καινοτόμες προσεγγίσεις και μεθόδους για την προσέλκυση ποικίλων ακροατηρίων. Το Συμβούλιο της Ευρωπαϊκής Ένωσης καλεί τα κράτη μέλη και την Επιτροπή να ανταλλάξουν βέλτιστες πρακτικές και να προβούν σε απολογισμό των παρόντων συμπερασμάτων έως το 2023.